Groblersdal-man ‘veiliger in tronk’ – staat(Foto: Corrie Pretorius in die Groblersdal-landdroshof. Tania Heyns/Maroela Media) Corrie Pretorius, die man van Groblersdal wat glo onlangs ’n tienerseun op die dorp aangerand en ’n vuurwapen op hom gerig het, is veiliger binne as buite die tronk. Só sê die betrokke ondersoekbeampte in die aanrandingsaak teen Pretorius. Pretorius se regsverteenwoordiger stem egter nie saam nie en sê Pretorius is sedert sy inhegtenisneming glo in die tronk aangerand. Honderde betogers het Vrydag buite die plaaslike landdroshof opgeruk waar die 49-jarige pa van vier se aansoek om borgtog aangehoor is. Die staat het dié skedule 1-aansoek teengestaan en aangevoer dat dit vir Pretorius se eie beswil is dat borgtog nie aan hom toegestaan word nie. “Die gemeenskap is baie kwaad,” het sers. Japie Sikhosana vanoggend getuig. Die dreunsang en vuvuzelas kon deurgaans van buite die hofgebou gehoor word. Sikhosana sê meer mense het vandag opgeruk vergeleke met Pretorius se eerste verskyning verlede week. ’n Hoë polisieteenwoordigheid het heeldag buite die hof geheers. Foto: Skares buite die hof het betoog dat Pretorius in aanhouding moet bly. Tania Heyns/Maroela Media) “Hier is duisende mense. Hulle het hierdie dorp tot stilstand geruk… Ek het rondgery. Ek het alles gesien,” het Sikhosana gesê. Pretorius staan tereg op aanklagte van aanranding met die doel om ernstig te beseer en die rig van ’n vuurwapen nadat hy na bewering verlede week ’n tienerseun (16) aangerand en ’n vuurwapen by die kitskosrestaurant Fatcake City op hom gerig het. Foto: Skares buite die hof het betoog dat Pretorius in aanhouding moet bly. Tania Heyns/Maroela Media) Twee video’s van die voorval word sedertdien wyd versprei. Sikhosana sê Pretorius se familie leef in vrees sedert hy ná die voorval by sy huis op die dorp in hegtenis geneem is. Pretorius se eggenoot het intussen ’n klag van intimidasie by die polisie aanhangig gemaak nadat sy na bewering verskeie dreigoproepe ontvang het. Gemeenskapslede het selfs by die egpaar se huis opgedaag en aan die hek geruk. Pretorius sê op sy beurt hy is “diep getraumatiseer” deur die voorval en leef in vrees in die tronk. Hy is glo in aanhouding aangerand en vrees dat hy weer aangerand sal word weens die aandag wat sy saak van die media ontvang. “Dit is die eerste wat ek daarvan hoor,” het Sikhosana oor dié beweerde aanranding gesê. Adv. JJ Venter, Pretorius se regsverteenwoordiger, het nie saam met Sikhosana gestem dat sy kliënt veiliger in die tronk is nie. Venter het na ’n derde video op sosiale media verwys waarin gesien kan word hoe Pretorius deur drie gevangenes by die tronk in eMalahleni, waar hy tans aangehou word, op ’n aggressiewe wyse ondervra word. Die video is glo deur die gevangenes geneem. “Hoe kan jy sê hy is veilig in die tronk?” wou Venter weet. Sikhosana het aangedui dat die egtheid van die video nog nie vasgestel kon word nie en nie deel van sy ondersoek uitmaak nie. Volgens Sikhosana is die ondersoek in die stadium reeds 80% afgehandel. Daar word nog gewag vir die uitslag van ballistiese toetse en die verklarings van ooggetuies. “Ons het ’n baie sterk saak en baie ernstige bewyse teen die beskuldigde. Daar is video’s.” Volgens Visser is die beskuldigde se twee minderjarige kinders, wat tydens die voorval teenwoordig was, se verklarings tot op hede nog nie geneem nie. Hy het ook daarop gewys dat die video’s maar onderskeidelik 41 en 29 sekondes van ’n voorval wat tien minute lank afgespeel het, uitbeeld. “Hoe kan jy dan met sekerheid sê dat my kliënt skuldig is?” “Daardie video’s bewys genoeg,” het Sikhosana volgehou.